Diari Oficial de la Generalitat Valenciana


Sumari del DOGV 2871, del 18-11-1996 (1996/840007)

RESOLUCIÓ de 14 de febrer de 1996, de la directora general de Qualitat Ambiental, per la qual es fa pública la següent declaració d'impacte ambiental.
------------------------------------------------------------------------------------------------------------------------------------------------------

### Dades del document

Número de DOGV
:   2871

Data del DOGV
:   18-11-1996

Secció del DOGV
:   ALTRES DISPOSICIONS

Número del document
:   1996/840007


Data del document
:   14-02-1996

Organisme emissor
:   Conselleria d'Agricultura, Ramaderia i Pesca

Tipus de document
:   Resolució

RESOLUCIó de 14 de febrer de 1996, de la directora general de Qualitat Ambiental, per la qual es fa pública la següent declaració d'impacte ambiental.   
Vist l'expedient 292/95-AIA, sobre el projecte de modificació puntual número 1 de les normes subsidiàries de planejament del municipi de Rugat (La Vall d'Albaida), promogut per l'Ajuntament de Rugat.  
Vist que, amb data 13 d'octubre de 1995, la Comissió Territorial d'Urbanisme de València va remetre a aquesta Conselleria l'estudi d'impacte ambiental del projecte de referència.  
Vist que l'estudi d'impacte ambiental, inclòs en l'expedient de la modificació puntual, ha sigut exposat al públic, pel termini d'un mes, mitjançant anuncis de l'Ajuntament de Rugat publicats en el Butlletí Oficial de la Província, número 297, de 15 de desembre de 1994, i en el diari Las Provincias de 30 de novembre de 1994, sense que s'hi haja presentat cap al·legació, segons el certificat que consta en l'expedient.  
Atés que el projecte examinat té com a objecte la reclassificació d'un àrea de sòl no urbanitzable situada entre el nucli urbà i la carretera CC-320, a fi de crear dos sectors de sòl urbanitzable, un d'ús industrial, amb 9.220 m2 de superfície, i un altre de residencial, amb 35.600 m2 de superfície. L'àrea objecte de la modificació se situa, com s'ha dit, al costat del nucli urbà, té unes característiques ambientals poc rellevants i es troba en part ocupada actualment per edificacions.  
Atés que l'estudi d'impacte ambiental analitza, de manera en general correcta, els efectes ambientals previsibles de l'actuació. Tot i això, aspectes com ara el patrimoni arqueològic o l'anàlisi dels riscos ambientals no han sigut objecte de valoració en l'estudi, per la qual cosa s'hi requereix l'establiment de mesures correctores.  
Atés que el municipi de Rugat té, segons la documentació examinada, 198 habitants, població que s'incrementa estacionalment fins a 479. Per aquesta raó, l'execució de la modificació -que preveu la construcció de 26 habitatges nous- no sembla representar un increment notable de la població municipal, ni per tant de la problemàtica ambiental associada a aquesta. Tot i això, el municipi presenta a hores d'ara mancances importants, com ara la falta d'un sistema de tractament per a les aigües residuals, per al qual tampoc no sembla existir cap previsió en els plans de la Generalitat.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del reglament.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, i la Llei 2/1989, de 3 de març, de la Generalitat Valenciana i altres disposicions que li són aplicables,   
Atés que l'article 5 de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer   
Estimar acceptable, només a l'efecte ambiental, el projecte de modificació puntual número 1 de les normes subsidiàries de planejament del municipi de Rugat (La Vall d'Albaida), amb el compliment de les mesures correctores que s'assenyalen a continuació, a més de les incloses en l'estudi d'impacte ambiental del projecte, mentre no entren en contradicció amb aquelles:  
- En el termini màxim d'un any des de la notificació d'aquesta resolució, l'Ajuntament de Rugat ha de promoure la instal·lació d'un filtre verd o de qualsevol altre sistema senzill de tractament capaç de millorar les condicions de l'abocament de les aigües residuals produïdes al municipi, la gestió del qual siga assumible per un municipi de les característiques de Rugat. En qualsevol cas, s'haurà de comptar amb la preceptiva autorització de l'organisme de conca, que fixarà, si s'escau, les condicions de l'abocament.  
- L'ordenació que s'adopte per als sectors de sòl urbanitzable classificats haurà de garantir la preservació de la via pecuària carrerada del Camí de Sarrient a Rugat, d'acord amb allò previst en la Llei 3/1995, de Vies Pecuàries.  
- Si durant l'execució de les obres d'urbanització es produïra la troballa de restes arqueològiques, s'haurà de fer saber a l'organisme responsable i adoptar les mesures escaients, d'acord amb allò previst per la Llei 16/1985, de Patrimoni Artístic Espanyol.  
- En qualsevol cas, i d'acord amb allò previst en l'apartat h) de l'annex II del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, d'Impacte Ambiental, el projecte d'urbanització del pla parcial que desenvolupe el sector de sòl apte per a urbanització industrial haurà de sotmetre's al tràmit d'estimació d'impacte ambiental. En l'estudi d'impacte ambiental que s'hi redacte s'inclouran els tipus d'activitats susceptibles d'instal·lar-s'hi a la zona, com també les condicions per a l'abocament de les aigües residuals i per al tractament dels residus sòlids que s'hi produïsquen.  
Segon  
Notificar a les persones interessades que contra aquesta resolució, pel fet de no ser un acte de tràmit definitiu en via administrativa, no es podrà interposar cap recurs; la qual cosa no és inconvenient perquè puguen utilitzar tots els mitjans que estimen oportuns per defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 14 de febrer de 1996.- La directora general de Qualitat Ambiental: Gloria Arnandis Boix.